ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3247/97 υποβολή: Yves Verwaerde (PPE) προς την Επιτροπή (9 Οκτωβρίου 1997)

Θέμα: Πιστώσεις για έρευνες σχετικά με την ανάπτυξη της ψηφιακής τηλεόρασης

Θα ήθελα να πληροφορηθώ το ύψος των κοινοτικών πιστώσεων που χορηγούνται για έρευνες σχετικά με την ψηφιακή τηλεόραση.

Απάντηση του κ. Bangemann εξ ονόματος της Επιτροπής (17 Νοεμβρίου 1997)

Η ανάπτυξη των Ευρωπαϊκών τεχνολογικών προδιαγραφών για την ψηφιακή τηλεόραση υποστηρίχθηκε από το πρόγραμμα RACE, στο 3ο πρόγραμμα πλαίσιο έρευνας και ανάπτυξης, όπου τέθηκε η βάση για την ομάδα ειδικών κινηματογράφου (MPEG) και την ψηφιακή μετάδοση βίντεο (DVB) - συμβατές υπηρεσίες που έχουν ήδη δρομολογηθεί μέσω δορυφορικών και καλωδιακών δικτύων.

Τα προγράμματα ACTS και Esprit υποστηρίζουν σήμερα εργαλεία ψηφιακής παραγωγής και συγγραφής, τον έλεγχο καταλληλότητας επίγειας και κυψελοειδούς τηλεόρασης, την εισαγωγή διαλογικής τηλεόρασης, τον ηλεκτρονικό κινηματογράφο και την ανάπτυξη μετατροπέων/αποκωδικοποιητών καθολικής χρήσεως.

Η συνολική συνεισφορά της Επιτροπής για το πρόγραμμα ACTS ανήλθε σε 52 MECU, όπου συμπεριλαμβάνονται:

- Ψηφιακή παραγωγή και μεταγωγή συμπιεσμένου ρεύματος δυαδικών στοιχείων: 6,1 MECU

- Επικύρωσης επίγειας τηλεόρασης: 6,6 MECU

- Κυψελοειδής διαλογική τηλεόραση μέσω μικροκυματικών δικτύων: 11 MECU

- Διαλογική τηλεόραση (καλωδιακή, δορυφορική και επίγεια): 9,8 MECU

- Πολυμέσα, μέσω δικτύων DAB και GSM: 4,7 MECU

- Ηλεκτρονικός κινηματογράφος: 3,3 MECU

- Μετατροπέας/αποκωδικοποιητής για επίγεια τηλεόραση: 2,1 MECU

- Οδηγός προγράμματος και διεπαφές χρήστη: 3,5 MECU

- Ποιότητα παρεχομένων υπηρεσιών: 4,2 MECU

- Κοινωνικοοικονομικές πτυχές: 0,5 MECU

Η συνολική συνεισφορά της Επιτροπής για το πρόγραμμα ESPRIT ανήλθε σε 7,8 MECU, όπου συμπεριλαμβάνονται:

- Ψηφιακά συστήματα παραγωγής και συγγραφής: 2,8 MECU

- Τεχνολογίες και υπηρεσίες για καλωδιακά δίκτυα: 1,7 MECU

- Οικιακή αρτηρία για ψηφιακή τηλεόραση: 1,3 MECU

- Μετατροπέας/αποκωδικοποιητής: 2 MECU
ΓΡΑΠΤΗ ΕΡΩΤΗΣΗ E-2935/97 υποβολή: Νικήτας Κακλαμάνης (UPE) προς το Συμβούλιο (16 Σεπτεμβρίου 1997)

Θέμα: Παράλειψη πρόσκλησης της Κύπρου σε Σεμινάριο για τη Διεύρυνση στο Λουξεμβούργο

Σύμφωνα με δημοσίευμα του ελληνικού περιοδικού «Tempo-Newsweek», η Λουξεμβουργιανή προεδρία διοργανώνει την 1η Σεπτεμβρίου 1997 «Σεμινάριο για τη διεύρυνση της ΕΕ», στο οποίο έχουν προσκληθεί όλες οι υποψήφιες προς ένταξη χώρες, πλην της Κύπρου. Η παράλειψη αυτή κρίνεται εξαιρετικά περίεργη και γι' αυτό θα ήθελα να πληροφορηθώ τους λόγους της μη πρόσκλησης της Κύπρου, με την ελπίδα να μην συνδέονται με περίφημη αιτίαση για το «πολιτικό πρόβλημα» του νησιού (όπως ονομάζουν κάποιοι την κατοχή του 37 % του κυπριακού εδάφους από τον τουρκικό στρατό», και που «προωθημένη» έκδοσή της αποτελεί η περιφρονητική προς το Διεθνές Δίκαιο άποψη του ιταλού υπουργού εξωτερικών κ. Ντίνι περί «δύο δημοκρατιών στην Κύπρο».

Απάντηση (22 Δεκεμβρίου 1997)

Η Προεδρία του Λουξεμβούργου ουδέποτε οργάνωσε το σεμινάριο για τη διεύρυνση της Ευρωπαϊκής Ένωσης στο οποίο αναφέρεται ο αξιότιμος κ. βουλευτής.
ΓΡΑΠΤΗ ΕΡΩΤΗΣΗ E-2418/97 υποβολή: Laura De Esteban Martin (PPE) προς το Συμβούλιο (18 Iουλίου 1997)

Θέμα: Επιτροπές εμπειρογνωμόνων

Μπορεί το Συμβούλιο να μας πληροφορήσει πόσες και ποιές είναι οι ομάδες εργασίας ή επιτροπές εμπειρογνωμόνων που πραγματοποίησαν εμπρόθεσμα μελέτες ή άλλες συναφείς εργασίες στον τομέα του τρίτου πυλώνα στη διάρκεια των ετών 1995, 1996 και 1997, παραθέτοντας λεπτομερής στοιχεία για τη συνεργασία στις μελέτες αυτές των διαφόρων κρατών μελών;

Μπορεί, επίσης, το Συμβούλιο να μεριμνήσει για την έγκαιρη διαβίβαση στο Ευρωπαϊκό Κοινοβούλιο των πληροφοριών που απορρέουν από τις δραστηριότητες των εν λόγω ομάδων εργασίας, ώστε να διευκολυνθεί το κοινοβουλευτικό έργο, όσον αφορά τα θέματα για τα οποία το Κοινοβούλιο καλείται να γνωμοδοτήσει ή να εκδόσει σχετική έκθεση;

Απάντηση (15 Ιανουαρίου 1998)

Στον κατωτέρω πίνακα παρατίθενται οι ομάδες εμπειρογνωμόνων που συνεδρίασαν κατά τα έτη 1995, 1996 και κατά το πρώτο εξάμηνο του 1997, στα πλαίσια της συνεργασίας στους τομείς της δικαιοσύνης και των εσωτερικών υποθέσεων. Στις συγκεκριμένες συνεδριάσεις μετέχουν όλα τα κράτη μέλη.

>TABLE>

Η Προεδρία τήρησε συστηματικά ενήμερο το Ευρωπαϊκό Κοινοβούλιο σχετικά με τη διεξαγωγή των εργασιών στους τομείς της δικαιοσύνης και των εσωτερικών υποθέσεων, και τούτο είτε μέσω των κοινών συνεδριάσεων με την Επιτροπή για τις Δημόσιες Ελευθερίες και τη Νομική Επιτροπή, είτε στα πλαίσια των κατ' έτος συζητήσεων που προβλέπονται στο άρθρο Κ.6 παράγραφος 3 της Συνθήκης για την Ευρωπαϊκή Ένωση.
ΓΡΑΠΤΗ ΕΡΩΤΗΣΗ P-3615/97 υποβολή: Eva Kjer Hansen (ELDR) προς την Επιτροπή (6 Νοεμβρίου 1997)

Θέμα: Προστασία των οικονομικών συμφερόντων της Κοινότητας

Ποιες συγκεκριμένες πρωτοβουλίες προτίθεται να αναλάβει η Επιτροπή με βάση την τροποποίηση του άρθρου 209α της Συνθήκης του Άμστερνταμ;

Προτίθεται η Επιτροπή να επανεξετάσει σύμβαση για την προστασία των οικονομικών συμφερόντων της Κοινότητας (η οποία δεν έχει ακόμη κυρωθεί από κανένα κράτος μέλος), λαμβάνοντας υπόψη ότι ορισμένα από τα στοιχεία της μπορούν να εγκριθούν με βάση τη νέα παράγραφο 209α;

Απάντηση της κας Gradin εξ ονόματος της Επιτροπής (8 Δεκεμβρίου 1997)

Η Επιτροπή επικροτεί τις αλλαγές που έγιναν στο άρθρο 209Α της Συνθήκης από τη Συνθήκη του Άμστερνταμ. Το άρθρο αυτό θα καταστεί το άρθρο 280 της Συνθήκης ΕΚ και θα αποτελέσει νομική βάση για την υποβολή προτάσεων σχετικά με την προστασία των οικονομικών συμφερόντων της Κοινότητας αποδίδοντας ενεργητικότερο ρόλο στο Κοινοβούλιο (διαδικασία συναπόφασης).

Η Συνθήκη δεν έχει κυρωθεί ακόμη από τα κράτη μέλη. Μολονότι η Επιτροπή εξετάζει επί του παρόντος τις δυνατότητες του άρθρου 280, είναι ακόμη πολύ νωρίς στο στάδιο αυτό να ληφθούν αποφάσεις για συγκεκριμένες πρωτοβουλίες.

Η Επιτροπή, όπως αναφέρεται στην απάντησή της στη γραπτή ερώτηση Ε-3349/97 του κ. Torres Marques ((ΕΕ C 117 της 16.4.1998, σελ. 177. )), δεν γνωρίζει κανένα κράτος μέλος που να έχει ήδη κυρώσει τη σύμβαση για την προστασία των κοινοτικών οικονομικών συμφερόντων. Το Συμβούλιο δικαιοσύνης των εσωτερικών υποθέσεων της 28ης Απριλίου 1997 πρότεινε ως ημερομηνία στόχο για την επικύρωση αυτή τα μέσα 1998, με τη μεταγενέστερη έγκριση του Ευρωπαϊκού Συμβουλίου του Άμστερνταμ. Η Επιτροπή είναι της γνώμης ότι η κύρωση είναι θέμα επείγον και συνεχίζει να παρακολουθεί στενά την κατάσταση σε κάθε κράτος μέλος. Μετά την έγκριση των δύο πρωτοκόλλων της σύμβασης για την προστασία των οικονομικών συμφερόντων και την έγκριση της σύμβασης για την καταπολέμηση της απάτης, τα κράτη μέλη που δεν προτίθενται να προβούν σε ξεχωριστή διαδικασία κύρωσης για την κάθε περίπτωση σύμφωνα με το άρθρο Κ.3 της Συνθήκης για την Ευρωπαϊκή Ένωση, μπορούν τώρα να προβούν σε συνολική διαδικασία κύρωσης.
ΓΡΑΠΤΗ ΕΡΩΤΗΣΗ E-2890/97 υποβολή: Glyn Ford (PSE) προς την Επιτροπή (17 Σεπτεμβρίου 1997)

Θέμα: Εισαγωγές ινδικών ιχθύων

Μπορεί η Επιτροπή να επιβεβαιώσει την ακρίβεια δημοσιευμάτων σύμφωνα με τα οποία έχει απαγορεύσει την εισαγωγή ινδικών ιχθύων στην Ευρωπαϊκή Ένωση από ορισμένες τρίτες χώρες;

Ποιά μέτρα λαμβάνονται προκειμένου να διασφαλισθεί ότι δεν θα συνεχισθεί η κατάσταση αυτή;

Απάντηση του κ. Fischler εξ ονόματος της Επιτροπής (7 Νοεμβρίου 1997)

Οι πρόσφατες επιθεωρήσεις των ομάδων ελέγχου της Επιτροπής απέδειξαν ότι υφίσταται γενικότερο πρόβλημα όσον αφορά την υγιεινή παραγωγή και μεταποίηση των αλιευτικών προϊόντων στην Ινδία και το Μπαγκλαντές. Σύμφωνα με την οδηγία 92/493/ΕΟΚ του Συμβουλίου περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων ((ΕΕ L 268 της 24.09.1991. )), με τον όρο αλιευτικά προϊόντα ορίζονται πάσης φύσεως ζώα του γλυκού ή αλμυρού νερού, είτε μέρη αυτών, συμπεριλαμβανομένου του γόνου τους και εξαιρουμένων των υδροβίων θηλαστικών, των βατράχων και των υδρόβιων ζώων, σύμφωνα με άλλες κοινοτικές πράξεις. Επομένως, το μπάμαλο, το οποίο αποτελεί ποικιλία αποξηραμένων ιχθύων, θα πρέπει να συμπεριληφθεί στο πεδίο του ανωτέρω ορισμού.

Οι επιθεωρήσεις έφεραν στο φως σημαντικές ελλείψεις στην υποδομή των εγκαταστάσεων, στο επίπεδο υγιεινής των πρώτων υλών καθώς και κατά τη διαδικασία μεταποίησης, Επιπλέον, ο έλεγχος εκ μέρους των εθνικών αρχών αποδείχθηκε ιδιαίτερα ελλιπής.

Παράλληλα με τα ανωτέρω ευρήματα, ορισμένα κράτη μέλη εντόπισαν, κατά τον έλεγχο των εισαγομένων προϊόντων, την ύπαρξη σαλμονέλας και δονακίου (vibrio) σε αλιευτικά προϊόντα καταγωγής Ινδίας. Η μόλυνση αυτή οφείλεται σε ελλιπείς υγειονομικές πρακτικές κατά την παραγωγή ή τη μεταποίηση.

Σύμφωνα με τις αποφάσεις 97/515/ΕΚ και 97/513/ΕΚ της Επιτροπής για τη λήψη προστατευτικών μέτρων που αφορούν ορισμένα αλιευτικά προϊόντα καταγωγής Ινδίας ((ΕΕ L 214 της 06.08.1997. )), απαγορεύεται η εισαγωγή αλιευτικών προϊόντων καταγωγής Ινδίας και Μπαγκλαντές, για την προστασία της υγείας του ανθρώπου. Τα μέτρα θα επανεξεταστούν πριν τις 30 Νοεμβρίου 1997.

Το ζήτημα είναι ιδιαίτερα ευαίσθητο, καθώς άπτεται ανησυχιών σχετικών με τη δημόσια υγεία. Η Επιτροπή βρίσκεται σε επαφή με τις αρχές της Ινδίας και του Μπαγκλαντές, ώστε να διασφαλίσει ότι οι συνθήκες υγιεινής θα βελτιωθούν το ταχύτερο δυνατόν, και να άρει τους περιορισμούς κατά την εισαγωγή, μόλις παρασχεθούν επαρκείς εγγυήσεις για την κατάσταση της υγιεινής.
ΓΡΑΠΤΗ ΕΡΩΤΗΣΗ E-3173/97 υποβολή: Johanna Maij-Weggen (PPE) προς την Επιτροπή (13 Οκτωβρίου 1997)

Θέμα: Η συμμετοχή των Κάτω Χωρών στο πρόγραμμα COMENIUS

Μπορεί να ανακοινώσει η Επιτροπή ποιά ολλανδικά σχολεία συμμετέχουν στο πρόγραμμα COMENIUS, καθώς και τα σχολεία-εταίρους άλλων χωρών με τα οποία συνεργάζονται;

Έχει ενημερωθεί η Επιτροπή σχετικά με τις συνέπειες της περικοπής των σχετικών κονδυλίων για τη συμμετοχή των ολλανδικών σχολείων στο πρόγραμμα COMENIUS;

Μπορεί να αναφέρει η Επιτροπή, για κάθε κράτος μέλος, το ύψος των πιστώσεων που διατίθενται για το πρόγραμμα COMENIUS, ποιά κράτη μέλη αφορούν οι περικοπές και ποιό είναι το ύψος της περικοπής ανά κράτος μέλος;

Ποιοί λόγοι επιτάσσουν τις περικοπές αυτές;

Απάντηση της κας Cresson εξ ονόματος της Επιτροπής (24 Νοεμβρίου 1997)

Από την έναρξη του προγράμματος ΣΩΚΡΑΤΗΣ το 1995, 308 σχολεία στις Κάτω Χώρες συμμετείχαν στις εταιρικές σχέσεις COMENIUS (127 ως συντονιστές και 181 ως εταίροι). Το 1997, οι εταιρικές σχέσεις που συντόνισαν τα ολλανδικά σχολεία συνδέουν σχολεία όλων των χωρών που συμμετέχουν, και ειδικότερα της Γερμανίας, της Γαλλίας, της Ιταλίας, της Νορβηγίας, της Σουηδίας και του Ηνωμένου Βασιλείου.

Η μείωση των συνολικών πιστώσεων που διατίθενται στη δράση 1 του προγράμματος COMENIUS έχει φυσικά επιπτώσεις σε όλα τα κράτη μέλη, ανάλογα με τον τρόπο υπολογισμού που ορίζεται στην απόφαση 819/95/ΕΚ του Ευρωπαϊκού Κοινοβουλίου και του Συμβουλίου της 14ης Μαρτίου 1995 για τη θέσπιση του κοινοτικού προγράμματος δράσης ΣΩΚΡΑΤΗΣ ((ΕΕ L 87 της 20.4.1995. )). Έτσι, όσον αφορά τις Κάτω Χώρες, οι πιστώσεις που διατίθενται για τη δράση 1 μειώθηκαν από τα 1.059.486 Ecu το 1996 στα 814.262 Ecu το 1997.

Η Επιτροπή έχει επίγνωση των δυσκολιών που αντιπροσωπεύει για τα σχολεία η μείωση των πιστώσεων που διατίθενται στο COMENIUS. Προκειμένου να μειωθούν οι συνέπειες για τα σχολεία αυτής της περικοπής, η Επιτροπή πρότεινε να διανείμει στα κράτη μέλη που κινδύνευαν να χρειαστεί να αντιμετωπίσουν μεγάλο μέρος μη ικανοποιημένης ζήτησης το αποθεματικό ύψους 5 % των πιστώσεων που προβλέπονται από την απόφαση για τη θέσπιση του προγράμματος ΣΩΚΡΑΤΗΣ. Έτσι, οι Κάτω Χώρες έλαβαν το 1997 πρόσθετο ποσό ύψους 51.535 Ecu (που περιλαμβάνονται στα 814.262 Ecu), τα οποία αντλήθηκαν από το αποθεματικό ύψους 1 εκατ. Ecu της δράσης 1 του COMENIUS.

Η μείωση των κονδυλίων που χορηγούνται στη δράση 1 του COMENIUS είναι απόρροια της περικοπής των πιστώσεων που διατίθενται για το πρόγραμμα ΣΩΚΡΑΤΗΣ το 1997 (174 εκατ. Ecu το 1997 έναντι 198 εκατ. Ecu το 1996). Γι' αυτό το λόγο, η Επιτροπή, προκειμένου να ανταποκριθεί στις προσδοκίες των εκπαιδευτικών κύκλων, ζήτησε αύξηση των πιστώσεων για το πρόγραμμα ΣΩΚΡΑΤΗΣ. Στο πλαίσιο της διαδικασίας συναπόφασης, το αίτημα αυτό εξετάζεται αυτή την εποχή από το Κοινοβούλιο και το Συμβούλιο.
ΓΡΑΠΤΗ ΕΡΩΤΗΣΗ E-2903/97 υποβολή: Hiltrud Breyer (V) προς την Επιτροπή (17 Σεπτεμβρίου 1997)

Θέμα: Προμήθειες υπερεμπλουτισμένου ουρανίου από την Ρωσία για τον αντιδραστήρια FRM II

1. Μπορεί να επιβεβαιώσει η Ευρωπαϊκή Επιτροπή ότι η υπηρεσία προμηθειών της Ευρατόμ διαπραγματεύεται με ρωσικές υπηρεσίες για την προμήθεια των ευρωπαϊκών ερευνητικών αντιδραστήρων με υπερεμπλουτισμένο ουράνιο; Περιλαμβάνεται στις διαπραγματεύσεις αυτές και ο αμφιλεγόμενος αντιδραστήρας FRM II στο Μόναχο;

2. Σε ποιό στάδιο βρίσκονται οι διαπραγματεύσεις; Επί ποίων σημείων έχει ήδη επιτευχθεί συμφωνία, ποιά θέματα βρίσκονται ακόμη σε εκκρεμότητα; Πότε προβλέπεται να ολοκληρωθούν οι διαπραγματεύσεις;

3. Μπορεί να επιβεβαιώσει η Επιτροπή ότι εκ μέρους της υπηρεσίας προμηθειών της Ευρατόμ έχει υποβληθεί σχέδιο συμφωνίας για την προμήθεια υπερεμπλουτισμένου ουρανίου από την Ρωσία για τον FRM II;

4. Δεν φοβάται η Ευρωπαϊκή Επιτροπή ότι η μη διάδοση υπερεμπλουτισμένου ουρανίου υφίσταται σοβαρό πλήγμα από τον FRM II και εάν όχι, με ποιό επιχείρημα;

Απάντηση του κ. Παπουτσή εξ ονόματος της Επιτροπής (3 Δεκεμβρίου 1997)

1. και 2. Το Νοέμβριο του 1997, δεν διεξάγονται επίσημες διαπραγματεύσεις μεταξύ των ρωσικών αρχών και του Οργανισμού Εφοδιασμού Ευρατόμ για την προμήθεια υπερεμπλουτισμένου ουρανίου (HEU) στους ερευνητικούς αντιδραστήρες της Κοινότητας.

3. Η Επιτροπή και ο Οργανισμός Εφοδιασμού Ευρατόμ, σε συνεννόηση με τα κράτη μέλη της Κοινότητας που ενδιαφέρονται για τη χρήση, παραγωγή ή επανεπεξεργασία καυσίμου HEU, ανέπτυξαν σχέδιο προσέγγισης που θα πρέπει να ακολουθείται στις ενδεχόμενες διαπραγματεύσεις σε περίπτωση διεξαγωγής τους. Αυτό θα μπορούσε να παράσχει στην κυβέρνηση της Ρωσικής Ομοσπονδίας τις διασφαλίσεις που απαιτούνται βάσει του πολυμερούς καθεστώτος της Συνθήκης περί μη διάδοσης (NPT) των πυρηνικών όπλων και βάσει των κατευθυντήριων γραμμών του Λονδίνου για τις μεταφορές πυρηνικών υλικών. Το εν λόγω σχέδιο προσέγγισης ανεπτύχθη για γενική εφαρμογή και δεν αφορά ειδικά τις εγκαταστάσεις. Συνεπώς, η απάντηση στο ερώτημα του αξιότιμου μέλους του Κοινοβουλίου δεν μπορεί παρά να είναι αρνητική.

4. Η μεταφορά υπερεμπλουτισμένου ουρανίου σε κράτος μέλος που δεν διαθέτει πυρηνικά όπλα και το οποίο υπόκειται σε αυστηρότατους ελέγχους ασφαλείας (διασφαλίσεις), τόσο από την Ευρατόμ όσο και από τον Διεθνή Οργανισμό Ατομικής Ενέργειας (ΔΟΑΕ), δεν θα έπρεπε να δημιουργεί φόβους όσον αφορά την πολιτική μη διάδοσης των πυρηνικών όπλων, έχοντας, άλλωστε, υπόψη την εξαιρετική φήμη των κρατών μελών στον τομέα αυτό.

Σύμφωνα με τη συνθήκη περί μη διάδοσης (NPT) (άρθρο IV.2), όλα τα συμβεβλημένα στην εν λόγω συνθήκη μέρη (στα οποία συμπεριλαμβάνονται η Ρωσική Ομοσπονδία και όλα τα κράτη μέλη της Ευρατόμ) οφείλουν να διευκολύνουν και έχουν το δικαίωμα να συμμετέχουν στην πληρέστερη δυνατή ανταλλαγή εξοπλισμού, υλικών και επιστημονικών και τεχνικών πληροφοριών για τις ειρηνικές χρήσεις της πυρηνικής ενέργειας. Η προαναφερόμενη συνθήκη δεν περιέχει διατάξεις που να περιορίζουν τα δικαιώματα αυτά στην περίπτωση του υπερεμπλουτισμένου ουρανίου.
ΓΡΑΠΤΗ ΕΡΩΤΗΣΗ E-2654/97 υποβολή: Patricia McKenna (V) προς την Επιτροπή (1η Σεπτεμβρίου 1997)

Θέμα: Πριμοδοτήσεις στις θηλάζουσες αγελάδες

Στις 4 Ιουλίου 1997 η Επιτροπή Δημοσίευσε τον κανονισμό (ΕΚ) αριθ. 1302/97 ((ΕΕ L 177 της 5.7.1997, σελ. 5. )) για την τροποποίηση του κανονισμού /ΕΟΚ) αριθ. 3886/92 ((ΕΕ L 391 της 31.12.1992, σελ. 20. )) για τον καθορισμό των λεπτομερειών εφαρμογής όσον αφορά τα καθεστώτα επιδοτήσεων που προβλέπονται στον τομέα του βοείου κρέατος σχετικά με ορισμένες λεπτομέρειες για την προσωρινή εκχώρηση των δικαιωμάτων πριμοδότησης στη θηλάζουσα αγελάδα.

Ποιά είναι τα περαιτέρω σχέδια της Επιτροπής όσον αφορά τη ρύθμιση των δικαιωμάτων πριμοδότησης στη θηλάζουσα αγελάδα;

Συμφωνεί, βάσει της έρευνάς της, ότι κυρίως οι μεγαλοαγρότες απεκόμισαν τα αυξημένα οφέλη από τις θηλάζουσες αγελάδες; Για παράδειγμα, πέρσι ο Πρίγκηπας Κάρολος της Βρετανίας εισέπραξε, σύμφωνα με ορισμένες πληροφορίες, 2 εκατ. λίρες στερλίνες σε πριμοδοτήσεις στη θηλάζουσα αγελάδα από την ΕΕ;

Προτίθεται η Επιτροπή να αναθεωρήσει το καθεστώς ώστε να είναι πιό επωφελές για τους μικρότερους αγρότες; Ποιά μέτρα σκοπεύει να λάβει προκειμένου το καθεστώς αναθεωρηθεί κατά τρόπον ώστε οι επωφελούμενοι αγρότες υποχρεωθούν να ακολουθήσουν πρακτικές φιλικές προς το περιβάλλον;

Απάντηση του κ. Fischler εξ ονόματος της Επιτροπής (7 Οκτωβρίου 1997)

Σε συνέχεια της έκδοσης του κανονισμού (ΕΚ) αριθ. 1302/97, που αναφέρθηκε από το Αξιότιμο Μέλος του Ευρωπαϊκού Κοινοβουλίου, και αποσκοπεί στο να διευκρινίσει ορισμένους κανόνες σχετικά με την προσωρινή αναστολή των δικαιωμάτων πριμοδότησης στη θηλάζουσα αγελάδα, η Επιτροπή δεν διαθέτει αυτή τη στιγμή σχέδια για τον φάκελλο αυτόν.

Η άμεση διαχείριση του καθεστώτος πριμοδοτήσεων για τα βοοειδή εναπόκειται στα κράτη μέλη. Ως εκ τούτου η Επιτροπή δεν διαθέτει λεπτομερείς πληροφορίες για το μέγεθος των εκμεταλλεύσεων που δικαιούνται αυτές τις ενισχύσεις. Ωστόσο, δεδομένου ότι το καθεστώς πριμοδότησης στη θηλάζουσα αγελάδα είναι ένα καθεστώς ενισχύσεων που χορηγούνται ανά κεφαλή, συνάγεται ότι το τελικό ποσό που μπορεί να λάβει ο κάτοχος της εκμετάλλευσης είναι υψηλότερο για τις εκμεταλλεύσεις που διαθέτουν ένα μεγάλο αριθμό θηλαζουσών αγελάδων. Πράγματι οι μικροί κάτοχοι εκμεταλλεύσεων δικαιούνται ήδη απαλλαγή από την εφαρμογή του συντελεστή πυκνότητας των ζώων που έχουν στην εκμετάλλευσή τους.

Όσον αφορά τη μεταρρύθμιση του καθεστώτος, η Επιτροπή θα ήθελε να επιστήσει την προσοχή του Αξιότιμου Μέλους του Ευρωπαϊκού Κοινοβουλίου στο γεωργικό τμήμα του Προγράμματος δράσης 2000 ((COM(97)2000 τελικό. )). Στο σχέδιο αυτό μέτρων η Επιτροπή επισημαίνει τις προθέσεις της να προτείνει τον καθορισμό ενός ειδικού ανώτατου ορίου για όλες τις άμεσες ενισχύσεις στα εισοδήματα που χορηγούνται στο πλαίσιο των κοινών οργανώσεων της αγοράς. Εξάλλου, στο ίδιο αυτό σχέδιο υπογραμμίζεται ότι ένας από τους στόχους της κοινής γεωργικής πολιτικής είναι η ένταξη των περιβαντολογικών στόχων στην εν λόγω πολιτική.
ΓΡΑΠΤΗ ΕΡΩΤΗΣΗ E-3217/97 υποβολή: Mark Watts (PSE) προς την Επιτροπή (16 Οκτωβρίου 1997)

Θέμα: Άδεια οδήγησης στα διάφορα κράτη μέλη της ΕΕ

Ποιες διατάξεις ισχύουν όσον αφορά τις εθνικές άδειες οδήγησης όταν οδηγεί κανείς σε άλλα κράτη μέλη της ΕΕ;

Έχουν δικαίωμα οι πολίτες να χρησιμοποιούν την εθνική τους άδεια οδήγησης όταν οδηγούν αυτοκίνητο που αγοράσθηκε σε άλλο κράτος μέλος για να χρησιμοποιείται σ' αυτό το κράτος;

Είναι απαραίτητο να μετατρέψει κανείς την άδεια οδήγησής του στο κράτος μέλος στο οποίο χρησιμοποιεί το αυτοκίνητο που αγόρασε εκεί ή να χρησιμοποιεί τη Διεθνή Άδεια Οδήγησης;

Απάντηση του κ. Kinnock εξ ονόματος της Επιτροπής (20 Νοεμβρίου 1997)

Στο άρθρο 1 παρ. 2 της οδηγίας 91/439/ΕΟΚ σχετικά με τις άδειες οδήγησης ((ΕΕ L 237 της 24.8.1991. )) προβλέπεται αμοιβαία αναγνώριση για όλες τις ισχύουσες άδειες οδήγησης που έχουν εκδοθεί από τα κράτη μέλη. Από την 1η Ιουλίου 1996, ημερομηνία κατά την οποία τέθηκε σε ισχύ η εν λόγω οδηγία, καταργήθηκε η οδηγία 80/1263/ΕΟΚ ((ΕΕ L 375 της 31.12.1985. )) του Συμβουλίου, με την οποία προβλεπόταν η υποχρεωτική ανταλλαγή άδειας οδήγησης εντός προθεσμίας ενός έτους από την εγκατάσταση ενός ατόμου σε άλλο κράτος μέλος. Οι πολίτες δύνανται, κατά συνέπεια, να συνεχίσουν να χρησιμοποιούν την εθνική τους άδεια οδήγησης όταν εγκαθίστανται σε άλλο κράτος μέλος και όταν οδηγούν όχημα που έχει αγοραστεί στο κράτος μέλος της κανονικής διαμονής τους. Δεν είναι απαραίτητη η χρήση διεθνούς άδειας οδήγησης.

Ωστόσο,στο άρθρο 1 παρ. 3 της οδηγίας 91/439/ΕΟΚ ορίζεται ότι:

«Όταν ο κάτοχος άδειας οδήγησης της οποίας η ισχύς δεν έχει λήξει αποκτά την κανονική του διαμονή σε κράτος μέλος άλλο από εκείνο που εξέδωσε την άδεια, το κράτος μέλος υποδοχής μπορεί να υπάγει τον κάτοχο της άδειας στις εθνικές διατάξεις που ρυθμίζουν τη διάρκεια ισχύος της άδειας, τον ιατρικό έλεγχο, τη φορολογία, και να αναγράφει επάνω στην άδεια τα στοιχεία που είναι απαραίτητα για τη διαχείρισή της».

Κάτοχοι αδειών που αποκτούν την κανονική τους διαμονή σε κράτος μέλος άλλο από αυτό στο οποίο εκδόθηκε η άδεια πρέπει συνεπώς να συμμορφούνται προς τους εθνικούς κανόνες του εν λόγω κράτους μέλους, όπως ισχύουν για τους πολίτες του εν λόγω κράτους μέλους.
ΓΡΑΠΤΗ ΕΡΩΤΗΣΗ P-3446/97 υποβολή: Johannes Swoboda (PSE) προς την Επιτροπή (27 Οκτωβρίου 1997)

Θέμα: Διαπραγματεύσεις με τη Σλοβενία για την ένταξή της στην ΕΕ

Στο περιθώριο της 5ης διακοινοβουλευτικής συνάντησης μεταξύ των εκπροσώπων της Ευρωπαϊκής Ένωσης και της Σλοβενίας επικρίθηκε από πολλούς πολιτικούς το γεγονός ότι ο παρών σε μια διάσκεψη εκπρόσωπος της Επιτροπής κ. Cameron δήλωσε ότι η ένταξη της Σλοβενίας στην ΕΕ θα πραγματοποιηθεί συγχρόνως με την ένταξη της Πολωνίας ή μετά την ένταξη της τελευταίας στην ΕΕ (Άρθρο με τίτλο «Η Σλοβενία μεταξύ της εθνικής κυριαρχίας και της επιθυμίας για γρήγορη ένταξη στην ΕΕ» δημοσιευθέν στην εφημερίδα «Frankfurter Allgemeine» της 13.10.1997, αριθ. 237, σελ. 9).

Αν αυτή είναι πράγματι η γνώμη της Επιτροπής, πότε θα ενημερωθεί το Ευρωπαϊκό Κοινοβούλιο σχετικώς;

Απάντηση του κ. Van den Broek εξ ονόματος της Επιτροπής (18 Νοεμβρίου 1997)

Όπως η Επιτροπή διευκρίνισε στην έκθεση για το Πρόγραμμα Δράσης 2000 και στις γνωμοδοτήσεις για τις αιτήσεις προσχώρησης στην Κοινότητα, η Κοινότητα αντιμετωπίζει τον κάθε αιτούντα κατά περίπτωση. Δεν γίνεται «ομαδική» προσέγγιση.

Όπως και στο παρελθόν, θα υπάρξουν χωριστές διακυβερνητικές διαπραγματεύσεις προσχώρησης με κάθε αιτούντα. Κάθε χώρα θα έχει το δικό της ρυθμό κατά τη διάρκεια των διαπραγματεύσεων. Η χρονική στιγμή ολοκλήρωσης των διαπραγματεύσεων προσχώρησης με ένα συγκεκριμένο αιτούντα θα εξαρτάται από την πολυπλοκότητα των θεμάτων που πρόκειται να επιλυθούν και από την ταχύτητα με την οποία η εν λόγω χώρα θα ξεπεράσει τα προβλήματα που προσδιορίστηκαν στη γνωμοδότηση σχετικά με την αίτηση προσχώρησης.
ΓΡΑΠΤΗ ΕΡΩΤΗΣΗ P-3204/97 υποβολή: Jean Querbes (GUE/NGL) προς την Επιτροπή (9 Οκτωβρίου 1997)

Θέμα: Παραγωγή σκληρού σίτου

Η Ευρωπαϊκή Κοινότητα, ενώ άλλοτε ήταν εξαγωγέας σκληρού σίτου, έχει πλέον καταστεί εισαγωγέας και μάλιστα με αυξανόμενο έλλειμμα. Δεν φρονεί άραγε η Επιτροπή ότι αυτή η αντιστροφή των τάσεων οφείλεται στη μεταρρύθμιση του συστήματος αποζημιώσεων των παραγωγών σκληρού σίτου ανάλογα με τις ζώνες παραγωγής;

Προτίθεται μήπως η Επιτροπή να προτείνει τη βελτίωση του συστήματος αυτού ώστε να δώσει τη δυνατότητα στην Ευρωπαϊκή Κοινότητα να μειώσει το έλλειμμά της αυξάνοντας την παραγωγή της;

Απάντηση του κ. Fischler εξ ονόματος της Επιτροπής (22 Οκτωβρίου 1997)

Η Επιτροπή θεωρεί ότι η κατάσταση που επικρατεί στην αγορά σκληρού σίτου, που χαρακτηρίζεται από κοινοτικό έλλειμμα στην παραγωγή, οφείλεται σε απρόβλεπτους κλιματολογικούς παράγοντες που επηρεάζουν την ποσότητα καθώς και την ποιότητα της παραγωγής στην Ευρώπη.

Όσον αφορά το καθεστώς επιδοτήσεων του σκληρού σίτου, η Επιτροπή υπέβαλε, τον Ιούλιο 1996, πρόταση τροποποίησης του ειδικού καθεστώτος για το σκληρό σίτο ((Έγγρ. COM(96)361 τελικό. )), η οποία έλαβε ήδη την ευνοϊκή γνώμη του Κοινοβουλίου και βρίσκεται υπό εξέταση στο Συμβούλιο. Η Επιτροπή εκτιμά ότι το σύνολο των προτεινόμενων μέτρων, και κυρίως ο καθορισμός μιας μέγιστης εγγυημένης έκτασης ανά κράτος μέλος παραγωγής, επαρκούν για τη διασφάλιση, εκτός απρόβλεπτων κλιματολογικών συνθηκών, της τροφοδοσίας της ευρωπαϊκής βιομηχανίας. Εξάλλου, η Επιτροπή έχει γνωστοποιήσει στο «Πρόγραμμα Δράσης 2000» ((Έγγρ. COM(97)2000 τελικό. )) την πρόθεσή της να μην τροποποιήσει τα συμπληρώματα που ισχύουν σήμερα.